Þessi vika hefur verið sérlega afkastalítil . Ég hef snúist í hringi í kringum sjálfan mig , byrjað á verkefni og svo á því næsta án þess að klára það fyrra … ég hoppa á milli eins og skopparabolti og kem engu í verk . Afleiðing þessa hringls er að ég verð enn órólegri . Þetta kallast vítahringur . En svona er það nú og eina ráðið við þessu er að herða sig upp og taka aftur völdin . Óróleikinn stafar sennilega af því að ég hef eiginlega verið hálflokaður inni og hef ekki komist í göngutúr . Ég get ekki hugsað mér að láta Núma vera einan heima þar sem hann er enn í þessari blæðingarhættu . Ég get ekki afborið þá tilhugsunin um að hann sé einn ef það færi að blæða . Það er alltof dramatískt . Í gær byrjaði ég til dæmis á þremur bókum og kastaði þeim öllum frá mér , þar sem ég hafði ekki eirð í mér að sökkva mér ofan í söguheiminn . Óróleiki innipúkans . Bókmenntamoli . Ég las það í gær að þýðing á nýrri bók hinnar vinsælu skáldkonu Ferrante væri væntanleg á hinn danska markað með vorinu . Það er töluverð eftirvænting hér í landi fyrir nýrri bók skáldkonunnar enda eru fá bókmenntaverk sem notið hafa jafn mikilla vinsælda á síðari árum . Ferrante sendi síðast bók frá sér árið 2014 . Nýja bókin , sem kom út á Ítalíu þann 7. nóvember 2019 , mun víst sverja sig mjög í ætt við bækur Napólíseríunnar ; sögusviðið er Napólí og viðfangsefni er þekkt frá fyrri bókum : vinátta vinkvenna , fjölskyldubönd , stéttastaða … og götur Napólí . Titillinn : La vita bugiarda degli adulti . ( bein þýðing : Lygatilvera hinna fullorðnu . ) Mér bárust þær fréttir frá Íslandi í gær að nýja Ferrante bókin muni koma út í íslenskri þýðingu í byrjun júní . Bæði Bjartur og Benedikt hafa gefið út eldri bækur Ferrante en það er Bókaforlagið Benedikt sem hreppti útgáfuréttinn á nýju bókinni eftir uppboð .